Nos Johannes, archidiaconus Eduensis et B. decanus Sedilocensis, notum facimus universis presentes litteras inspecturis, quod cum inter capitulum Avalon., ex una parte, et nobilem virum Hugonem Bisortum, dominum de Chasuil, ex altera, esset controversia super usagiis et pasturis quos in nemoribus et territoriis ville de Sauz, dictum capitulum homines suos de Villereto habere dicebat per totum finagium dicte ville de Sauz, et dictus Bisortus penitus id inficiaretur; tandem, in nos super dicta controversia compromiserunt in hunc modum: quod nos de plano et bona fide super utriusque partis jure veritate inquisita, dictam controversiam amicabili compositione vel juditio terminaremus. Obligaverunt, vero, se partes, in manu nostra, ad penam centum librarum Divion., solvendarum parti servanti arbitrium ab illa parte que ab arbitrio nostro resiliret. Nos, vero, super hiis habito diligenti tractatu, et bonorum virorum et discretorum usi consilio, utriusque partis utililati diligenter et bona fide providentes, ita pronunciavimus arbitrando, quod dicta usagia et pasturas homines de Villereto pacifice de cetero possideant et quiete, salvis dicto Bisorto et heredibus suis forestagio et corvadis que pro dictis usagio et pasturis dictus Bisordus ab hominibus de Villereto percipere consuevit. Nos, etiam, attendentes quod occasione cujusdam nemoris ville de Villereto adjacentis homines Bisorti hominibus de Villereto multas molestias inferebant, rogavimus dictum Bisortum ut dictum nemus pro bono pacis ecclesiæ Avalon. in perpetuam elemosinam concederet et quitaret. Ipse, vero, precibus nostris in hac parte acquiescens, dictum nemus dicte ecclesie liberaliter concessit et quiete quod nemus dicto Bisorto jure hereditario pertinebat. Et hec omnia, videlicet, tam usagia quam pasturas et nemus predicta, dictus Bisortus tenetur ecclesie Avalon. garantire: quod si non faceret, ad arbitrium nostrum tenetur emendare. Nos, eciam, in dictarum rerum recompensationem pronunciavimus quod sepedictus Bisortus et heredes sui, quicquid ecclesia Avalon. habet in villa de Seilliaco, tam in nemoribus quam pratis, terris, hominibus et aliis, in perpetuum habeant et possideant, et ista omnia capitulum Avalon. tenetur dicto Bisorto et heredibus ejus, usque ad jus garantire: quod si non faceret, ad arbitrium nostrum teneretur emendare. Et hec omnia, de consensu utriusque partis et voluntate, a nobis sunt pronuntiata. Omnia, vero, predicta Agnes, uxor dicti Bisorti, et Guido et Galterus, filii eorum, laudaverunt et concesserunt. In cujus rei testimonium, ad preces partium, presentem paginam sigillis propriis roboravimus. Actum, anno Gracie millesimo ducentesimo vicesimo-septimo, mense novembri.